ბანგკოკის ეროვნული მუზეუმი
ბანგკოკის ეროვნული მუზეუმი (ტაი. พิพิธภัณฑสถานแห่งชาติ พระนคร, ტრანსკრ. Phiphitthaphanthasathan Haeng Chat Phra Nakhon) — ტაილანდის ეროვნული მუზეუმების დაქვემდებარებაში არსებული დაწესებულება, რომელიც სამხრეთ-აღმოსავლეთ აზიაში ერთ-ერთი უდიდესი მუზეუმია. დაწესებულება აწყობს ტალიანდის ხელოვნებისა და ტაილანდის ისტორიის არტეფაქტების გამოფენას. მუზეუმი მდებარეობს უპარაჯას (ვიცე-მეფე) ყოფილი სასახლის შენობაში, რომელიც თამასატის უნივერსიტეტსა და ტაილანდის ეროვნულ თეატრს შორის მდებარეობს. დაწესებულების წინ სანამ ლუანგის მოედანია მოწყობილი. მუზეუმი დაარსდა და გაიხსნა 1874 წელს, მეფე ჩულალონგკორნის მიერ, რომელმაც დაწესებულებაში მისი მამის, მეფე მონგკუტის სამეფო კოლექცია განათავსა. დღესდღეობით გამოფენები მოიცავს ტალიანდის ისტორიის ყველა ეტაპს დაწყებული ნეოლითის ხანიდან. კოლექციები მოიცავს მეფე რამ კხამხაენგის ხელნაწერებს, რომელიც იუნესკოს მსოფლიო მეხსიერების შემადგენლობაში შეიტანეს 2003 წელს მისი მნიშვნელობის გამო. გარდა დვარავატის, შრივიჯაიას, სუკოტაისა და აიუტიას პერიოდით დათარიღებული ნამუშევრებისა, მუზეუმში დაცულია რეგიონალური ბუდისტური ხელოვნების ნიმუშები, როგორებიცაა: ინდური განდჰარას, ჩინური ტანის დინასტიის, ვიეტნამის ტიამპას, ინდონეზიის შაილენდრასა და კამბოჯის კამბუჯადეშას ხელოვნების ნიმუშები. 2019 წლის აპრილში მიმდინარეობდა სარემონტო სამუშაოები, რომლის საერთო ხანგრძლივობამ ათი წელი შეადგინა. განახლების ფარგლებში მუზეუმში მოეწყო ახალი ინტერიერი, დამონტაჟდა უკეთესი განათება და გაკეთდა კომპიუტერის დახმარებით მოქმედი მულტიმედიური ჩვენებები.